**Raport narativ ERASMUS**

Student: Manoli Daniela

Universitatea-gazdă: Universidad Castilla-La Mancha, Spania

Specializare: Management

An universitar: 2012-2013

Experienţa mea Erasmus a fost cu desăvârşire una nemaipomenită. Îmi doream foarte mult să merg în Spania şi cu ajutorul acestui program am reuşit. Am rămas puţin dezamăgită când am aflat că Ciudad Real e un oraş foarte mic, dar mi-am schimbat părerea ajungând acolo. Într-adevar, e un oraş mic dar foarte drăguţ, cu oameni foarte deschişi.

În Spania am mers cu o prietenă care îmi este şi colegă de facultate. Am ajuns în Madrid în data de 9 septembrie seara, era prea târziu să pornim spre Ciudad Real din cauză că nu aveam tren la ora aia, deci am petrecut noaptea în aeroport. Dimineaţa am mers spre gara de tren, de la aeroport se poate lua un tren numit 24Express care merge exact până la gara de tren. În Ciudad Real am fost întâlnite de un băiat din organizaţia ESN (se ocupă de studenţii Erasmus), tot ei ne-au ajutat şi cu cazarea şi cu orice nelămurire aveam.

În ziua în care am ajuns am fost şi la facultate şi ne-am găsit şi apartament. Am stat cu două fete erasmus din Polonia, cu care ne-am înţeles foarte bine. Chirie achitam 150 E lunar de fiecare, plus consumul.

O problemă pe care am avut-o a fost cu internetul, trebuia să ne conectăm la internet şi asta durează în jur de 2 săptămâni.

Prima săptămână nu am mers la ore, trebuia să ne facem orarul în aşa mod ca să reuşim să mergem la ore fără ca acestea să se suprapună. Am avut materii cu anul 3 şi 4. Aveam cursuri şi de dimineaţa şi după masa.

În prima zi de facultate, asistând la cursuri am rămas foarte speriată. Din prima zi a trebuit să dăm două practici, despre care habar nu aveam, după care lucrurile s-au mai aşezat. Profesorii au fost foarte draguţi cu noi, mereu erau dispuşi să ne ajute dacă aveam vreo nelămurire. Puteam merge după ore la ei dacă mai aveam nevoie să ne mai explice ceva, dar totuşi din lipsă de timp nu o făceam prea des. Săptămânal aveam lucrări practice, parţiale, proiecte care aveau o anumită pondere din nota finală.

Pe parcursul acestui semestru am reuşit să vizităm câteva oraşe din Spania de care am rămas foarte impresionate. Într-un weekend am închiriat cu fetele cu care stăteam o maşină şi am reuşit să vizităm Cordoba, Granada care mi s-a părut extraordinară şi Consuegra. A fost un weekend mult aşteptat şi de care am rămas foarte mulţumite. Am mai vizitat Toledo şi Almagro după ceva timp. Spania e o ţară cu locuri excepţionale, în fiecare este păstrată cu precauţie istoria acestora.

De Crăciun am rămas acolo, chiar dacă am fost departe de casă totuşi ne-am simţit bine, chiar în familie. A venit familia Gheorghinei (prietena cu care am mers în Spania) şi am petrecut sărbătorile cu oameni dragi.

Examenele au fost mai dificile decât mă aşteptam, nu s-a făcut chiar nici o diferenţă între noi şi colegii spanioli. Toţi colegii ne ziceau că nu vă faceţi griji, că n-o să fie aşa greu pentru voi că sunteţi erasmus, uite că nu a fost chiar aşa, a trebuit să învăţăm foarte mult pentru a lua examenele.

Experienţa noastră s-a încheiat cu vizitarea Madridului. Am mers cu două zile înainte de zborul spre casă în Madrid. Deci am avut două zile pentru a vizita capitala Spaniei. Am rămas pur şi simplu îndrăgostită de acest oraş.

Un singur lucru pe care îl regret e că n-am reuşit să mergem în Barcelona, dar cu siguranţă o vom face în viitorul apropiat.

Experienţa Erasmus pot să zic că m-a marcat şi că Spania e mai frumoasă decât mi-o închipuiam, oamenii foarte calzi, deschişi, mereu dispuşi să-ţi răspundă cu zâmbetul pe faţă. Eu sunt o fire mai timidă, dar alături de oameni care îţi răspund mereu atât de frumos te deschizi şi tu vrei nu vrei. Colega mea care îmi zicea că nu mă ştia atât de deschisă cu oamenii străini. A fost o experienţă unică şi aş relua-o de la capăt oricând. Acum că sunt acasă simt că îmi este dor de tot ce am trăit acolo, chiar dacă au fost şi momente grele, dar de la care am avut de învăţat.